Saájee nikó rá te̱e kúvi najiáꞌáꞌ re̱ꞌ ya̱ níso ráa tiñu apóstol ya̱ nchu̱ichí re̱ꞌ jee nku̱tútú ráa nu̱u̱nꞌ Jesús. Jee nna̱kani ráa nu̱u̱nꞌ re̱ꞌ nɨꞌɨ ya̱ nsa̱ꞌá ráa jín ya̱ nxi̱néꞌénꞌ ráa.
Jee nkachiꞌ Jesús nu̱u̱nꞌ ráa: ―Kɨ̱ꞌɨ̱nꞌ iyo‑órán nu̱u̱nꞌ ntu ñɨvɨ jee nájiáví‑ó unúún. Nkachiꞌ‑i suꞌva, chi kua̱ꞌa̱nꞌ va̱ji víꞌí ñɨvɨ, saáva ntu nkúvi kajiꞌ ráa.
Jee kua̱ꞌa̱nꞌ maáráa iniꞌ barkúꞌ nu̱u̱nꞌ ñu̱ꞌún nu̱u̱nꞌ ntu ñɨvɨ.
Soo niniꞌ kue̱ꞌe̱ꞌ rá ñɨvɨ ya̱ kua̱ꞌa̱nꞌ ráa, jee nna̱kuniꞌ rá ñɨvɨ vá Jesús. Jee va̱ji ráa nta̱ká rá ñuunꞌ jee nika ninu ráa kua̱ꞌa̱nꞌ ráa yukuán. Jee xíꞌna ráa ka̱ꞌ nkenta yukuán nsú káꞌ suvire̱ꞌ.
Sáá va̱kene Jesús iniꞌ barkúꞌ, niniꞌ‑i kue̱ꞌe̱ꞌ ñɨvɨ jee nku̱náꞌví iniꞌ re̱ꞌ ráa, chi kúvi ráa kuéntáꞌ lanchi, ntu i̱toꞌoꞌ kuneen kuéntáꞌ‑á rátíꞌ. Jee nka̱jiéꞌé re̱ꞌ nxi̱néꞌénꞌ re̱ꞌ ráa kue̱ꞌe̱ꞌ tu̱ꞌun.
Jee sáá niniꞌ víꞌí, nku̱yatin rá te̱e súkuáꞌa re̱ꞌ ráa jee nkachiꞌ ráa nu̱u̱nꞌ re̱ꞌ: ―Ya nini víꞌí ví‑i, jee ñuꞌun sáɨn nu̱u̱nꞌ ntu nééꞌ ñɨvɨ ví yaꞌá.
Nachuichí nú xá rá ñɨvɨ sáva kɨ̱ꞌɨ̱nꞌ ráa nu̱u̱nꞌ rá kuaríáꞌ jín rá ñuunꞌ íyó yatin yaꞌá, jee keꞌen ráa ya̱ kajiꞌ ráa ―nkachiꞌ rá te̱e súkuáꞌa re̱ꞌ ráa.
Soo Jesús nna̱xiníkó nu̱u̱nꞌ ráa: ―Ku̱ꞌva rán kajiꞌ ráa ―nkachiꞌ re̱ꞌ. Jee nkachiꞌ ráa nu̱u̱nꞌ re̱ꞌ: ―Vansú u̱vi̱ꞌ sientúꞌ (200) ki̱vɨ̱ꞌ satíñú ɨɨn te̱e, jee ni̱ꞌi̱nꞌ ránꞌ xu̱ꞌún keꞌen ránꞌ ya̱ kajiꞌ ráa. Jee, ¿á kɨ̱ꞌɨ̱nꞌ ránꞌ jee keꞌen ránꞌ i̱xta̱tíláꞌ vá, jee ku̱ꞌva ránꞌ kajiꞌ ráa? ―nkachiꞌ ráa nu̱u̱nꞌ re̱ꞌ.
Jee nkachiꞌ Jesús nu̱u̱nꞌ ráa: ―¿Na̱ja i̱xta̱tíláꞌ kúmí rán? Kua̱ne̱ꞌyá rán. Sáá nku̱káꞌnú iniꞌ ráa, jee nkachiꞌ ráa: ―U̱ꞌu̱nꞌ i̱xta̱tíláꞌ jín u̱vi̱ꞌ tia̱ká.
I̱ña̱jée nta̱jí re̱ꞌ ráa ya̱ sikúneeꞌ tútú rá ñɨvɨ ta ɨntɨ́ɨn ɨntɨ́ɨn rá ñɨvɨ nu̱u̱nꞌ iteꞌ kuíí.
Jee ña̱kuneeꞌ ta sientúꞌ (100) jín ta u̱vi̱xiko u̱ji̱ꞌ (50) ñɨvɨ.
Jee ntɨɨn Jesús ni úꞌúnꞌ rá i̱xta̱tíláꞌ jín ni núvíꞌ rá tia̱ká vá, jee ni nna̱kune̱ꞌyá re̱ꞌ súkún, jee njia̱ꞌa re̱ꞌ ya̱ kútaꞌviꞌ re̱ꞌ nu̱u̱nꞌ Ndiosíꞌ. Jee nta̱sáva kuáchí re̱ꞌ rá i̱xta̱tíláꞌ. Jee njia̱ꞌa re̱ꞌ maa nu̱u̱nꞌ rá te̱e súkuáꞌa re̱ꞌ ráa, sáva siáꞌa ráa maa nu̱u̱nꞌ rá ñɨvɨ. Jee suni nta̱sáva‑a ni núvíꞌ rá tia̱ká sáva nɨꞌɨ rá ñɨvɨ ni̱ꞌi̱nꞌ ráa maa.
Ntáká ráa nyajiꞌ ne̱ nkuvi iniꞌ ráa.
Jee nna̱keꞌen ráa u̱xu̱vi̱ꞌ (12) chikívɨ́ꞌ ñúchitú rá i̱xta̱tíláꞌ léfé jín rá tia̱ká nkino̱o ka̱ꞌ.
Jee rá te̱e ya̱ nyajiꞌ i̱xta̱tíláꞌ nkuvi u̱ꞌu̱nꞌ mil. (5000)